
 13.12.2017
 BG
 Официален вестник на Европейския съюз
 L 329/39
 РЕГЛАМЕНТ ЗА ИЗПЪЛНЕНИЕ (ЕС) 2017/2300 НА КОМИСИЯТА
 от 12 декември 2017 година
 за започване на разследване във връзка с предполагаемото заобикаляне на антидъмпинговите мерки, наложени с Регламент за изпълнение (ЕС) 2015/82 върху вноса на лимонена киселина с произход от Китайската народна република, чрез внос на лимонена киселина, изпращан от Камбоджа, независимо дали е с деклариран произход от Камбоджа, и за въвеждане на регистрационен режим за този внос
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1), и по-специално член 13, параграф 3 и член 14, параграф 5 от него,
 след като информира държавите членки,
 като има предвид, че:
 А. ИСКАНЕ
 (1)
 Европейската комисия („Комисията“) получи искане в съответствие с член 13, параграф 3 и член 14, параграф 5 от Регламент (ЕС) 2016/1036 („основния регламент“) за разследване на предполагаемото заобикаляне на антидъмпинговите мерки, наложени върху вноса на лимонена киселина с произход от Китайската народна република, и за въвеждане на регистрационен режим за вноса, изпращан от Камбоджа, независимо дали е с деклариран произход от Камбоджа.
 (2)
 Искането бе подадено на 30 октомври 2017 г. от европейската промишленост, ангажирана с производството на лимонена киселина.
 Б. ПРОДУКТ
 (3)
 Продуктът, разглеждан във връзка с предполагаемото заобикаляне на мерките, е лимонена киселина (включително тринатриев цитрат дихидрат), понастоящем класирана в кодове по КН ex 2918 14 00 (код по ТАРИК 2918140090) и ex 2918 15 00 (код по ТАРИК 2918150019) и с произход от Китайската народна република („разглежданият продукт“).
 (4)
 Продуктът, предмет на разследването, е същият като определения в предходното съображение, но изпращан от Камбоджа, независимо дали е с деклариран произход от Камбоджа, и понастоящем класиран в същите кодове по КН като разглеждания продукт („продуктът, предмет на разследването“).
 В. СЪЩЕСТВУВАЩИ МЕРКИ
 (5)
 Действащите понастоящем мерки, които вероятно се заобикалят, са антидъмпинговите мерки, наложени върху разглеждания продукт с Регламент за изпълнение (ЕС) 2015/82 на Комисията (2) („съществуващите мерки“).
 Г. ОСНОВАНИЯ
 (6)
 Искането съдържа достатъчно доказателства за това, че наложените върху разглеждания продукт антидъмпингови мерки се заобикалят посредством изпращане на вноса на продукта, предмет на разследването, от Камбоджа.
 (7)
 Представените доказателства са следните:
 (8)
 От искането е видно, че след налагането на мерките по отношение на разглеждания продукт, е настъпила значителна промяна в модела на търговия, засягаща износа от Китайската народна република и Камбоджа за Съюза, и че няма друго достатъчно основание или икономическа обосновка за такава промяна, освен налагането на митото.
 (9)
 Изглежда, че тази промяна може да се обясни с претоварването, със или без незначителни операции по усъвършенстване, на разглеждания продукт с произход от Китайската народна република през Камбоджа за Съюза.
 (10)
 Освен това искането съдържа достатъчно доказателства за това, че коригиращият ефект от съществуващите антидъмпингови мерки, прилагани по отношение на разглеждания продукт, намалява както в количествен, така и в ценови аспект. Вносът на разглеждания продукт изглежда е бил заменен с внос на